POZIV
na sudjelovanje u savjetovanju s javnošću
o

NACRTU PLANA ZDRAVSTVENE ZAŠTITE OSJEČKO-BARANJSKE ŽUPANIJE 
ZA RAZDOBLJE OD 2025. DO 2029. GODINE 

Zakonom o zdravstvenoj zaštiti („Narodne novine“ broj 100/18., 125/19., 147/20., 119/22., 156/22., 33/23., 36/24.), člankom 11. određeno je kako županija ostvaruje svoja prava, obveze, zadaće i ciljeve na području zdravstvene zaštite tako da, između ostaloga, sukladno Planu zdravstvene zaštite Republike Hrvatske donosi plan zdravstvene zaštite za područje jedinice područne (regionalne) samouprave.

Sukladno člancima 8. i 9. Zakona, Plan zdravstvene zaštite Republike Hrvatske na temelju analize stanja zdravlja stanovništva i zdravstvenih potreba stanovništva te osiguravajući svrsishodnu podjelu rada, a uzimajući u obzir raspoloživa sredstva te kadrovske i druge mogućnosti, uz prethodno pribavljeno mišljenje Hrvatskog zavoda za javno zdravstvo, nadležnih komora te Hrvatskog liječničkog zbora, odlukom donosi ministar. Plan zdravstvene zaštite sadrži:
- zadaće i ciljeve zdravstvene zaštite
- prioritetna razvojna područja
- osnove razvoja sustava zdravstvene zaštite
- zdravstvene potrebe stanovništva od posebnog interesa za Republiku Hrvatsku
- specifične potrebe i mogućnosti ostvarivanja zdravstvene zaštite na potpomognutom području ili području s razvojnim posebnostima
- nositelje zadaća i rokove za ostvarivanje plana zdravstvene zaštite
- osnove razvoja zdravstvene djelatnosti po razinama, uključujući izobrazbu i usavršavanje radnika u sustavu zdravstva
- mjerila za određivanje mreže javne zdravstvene službe uzimajući u obzir dostupnost zdravstvene zaštite po područjima.

Nadalje, člankom 12. Zakona određeno je kako radi ostvarivanja prava, obveza, zadaća i ciljeva na području zdravstvene zaštite na svom području županija osniva Savjet za zdravlje. Savjet  daje mišljenje na prijedlog plana zdravstvene zaštite za područje županije te predlaže mjere za ostvarivanje dostupnosti i kvalitete zdravstvene zaštite u županiji.

Savjet za zdravlje Osječko-baranjske županije osnovan je 21. ožujka 2009. godine Odlukom Skupštine Osječko-baranjske županije o osnivanju Savjeta za zdravlje Osječko-baranjske županije („Županijski glasnik“ broj 2/09.) kojom je određeno kako se Savjet osniva u cilju ostvarivanja prava, obveza, zadaća i ciljeva Županije na području zdravstvene zaštite propisanih Zakonom o zdravstvenoj zaštiti i drugim propisima, a prvenstveno radi davanja mišljenja na prijedlog plana zdravstvene zaštite za područje Županije te radi predlaganja mjera za ostvarivanje dostupnosti i kvalitete zdravstvene zaštite u Županiji. Mandat članova Savjeta traje četiri godine i vezan je uz trajanje mandata Skupštine Županije. Aktualni mandat Savjeta broji 15 članova, predstavnika istaknutih dionika iz područja zdravstva u Županiji. 

Kako je prestalo važenje Plana zdravstvene zaštite Osječko-baranjske županije za razdoblje od 2019. do 2024. godine, Upravni odjel za zdravstvo, socijalnu skrb i hrvatske branitelje pristupio je izradi novog planskog dokumenta za naredno petogodišnje razdoblje.  

S obzirom da se plan zdravstvene zaštite Osječko-baranjske županije donosi sukladno Planu zdravstvene zaštite Republike Hrvatske („Narodne novine“ broj 19/20.) koji sadrži zadaće i ciljeve zdravstvene zaštite, prioritetna razvojna područja, osnove razvoja sustava zdravstvene zaštite, zdravstvene potrebe stanovništva od posebnog interesa za Republiku Hrvatsku, specifične potrebe i mogućnosti ostvarivanja zdravstvene zaštite, nositelje zadaća i rokove za ostvarivanje plana zdravstvene zaštite, osnove razvoja zdravstvene djelatnosti po razinama, uključujući izobrazbu i usavršavanje radnika u sustavu zdravstva, mjerila za određivanje mreže javne zdravstvene službe uzimajući u obzir dostupnost zdravstvene zaštite po područjima, Plan zdravstvene zaštite Osječko-baranjske županije za razdoblje od 2025. do 2029. godine podudarno sadrži navedene dijelove za područje Županije gdje je primjenjivo, te mjere razvoja za naredno petogodišnje razdoblje. 

Svojim mjerama razvoja zdravstvene zaštite ovom dokumentu doprinijele su zdravstvene ustanove koje svoje djelatnosti obavljaju na području Županije i to:
- Dom zdravlja Osječko-baranjske županije, 
- Nastavni zavod za javno zdravstvo Osječko-baranjske županije,
- Zavod za hitnu medicinu Osječko-baranjske županije, 
- Ljekarne srce- ljekarne Osječko-baranjske županije,
- Poliklinika za rehabilitaciju slušanja i govora SUVAG Osijek, kao zdravstvene ustanove kojima je osnivač Županija te
- Opća županijska bolnica Našice i
- Klinički bolnički centar Osijek, kao zdravstvene ustanove kojima je osnivač Republika Hrvatska.  

Navedene zdravstvene ustanove dale su prijedloge mjera osiguranja dostupnosti zdravstvene zaštite kao i prikaz svojih aktualnih projekata. One su budućim Planom zdravstvene zaštite određene kao nositelji provedbe. 

Plan zdravstvene zaštite Osječko-baranjske županije za razdoblje od 2025. do 2029. godine predstavlja važan strateški i planski dokument u području zdravstvene zaštite za područje Osječko-baranjske županije. Strukturiran je kroz prikaz demografske i socijalne strukture stanovništva Županije, prikaz zdravstvenog stanja stanovnika, prikaz zatečene dostupnosti zdravstvene zaštite na području Županije kroz strukturu nositelja zdravstvenih djelatnosti i stanje popunjenosti mreže javne zdravstvene službe te ciljeve i prioritetna područja razvoja zdravstvene zaštite kao i mjere za ostvarivanje dostupnosti i kvalitete zdravstvene zaštite u narednom petogodišnjem razdoblju, od 2025. do 2029. godine. 

Nakon isteka razdoblja važenja Plana zdravstvene zaštite provest će se konačna evaluacija te će se o istome izvijestiti Skupština Županije. Evaluacija će obuhvatiti pokazatelje ostvarenosti utvrđenih indikatora provedbe mjera te će dati prikaz ostvarenih mjera kao i stanje provedenih/aktualnih projekata ustanova. 

Savjet za zdravlje Osječko-baranjske županije na svojoj sjednici održanoj dana 7. veljače  2025. godine dao je pozitivno mišljenje na Nacrt Plana zdravstvene zaštite Osječko-baranjske županije za razdoblje 2025. do 2029. godine, a sukladno članku 12. stavak 3. Zakona o zdravstvenoj zaštiti. 	

Nadalje, člankom 11. Zakona o pravu na pristup informacijama ("Narodne novine" broj 25/13., 85/15., 69/22.) definirano je kako su tijela državne uprave, druga državna tijela, jedinice lokalne i područne (regionalne) samouprave i pravne osobe s javnim ovlastima dužne provoditi savjetovanje s javnošću pri donošenju zakona i podzakonskih propisa, a pri donošenju općih akata odnosno drugih strateških ili planskih dokumenta kad se njima utječe na interese građana i pravnih osoba.

S obzirom da je riječ o dokumentu kojim se uređuje djelatnost zdravstvene zaštite koja u smislu Zakona o zdravstvenoj zaštiti obuhvaća sustav društvenih, skupnih i individualnih mjera, usluga i aktivnosti za očuvanje i unaprjeđenje zdravlja, sprječavanje bolesti, rano otkrivanje bolesti, pravodobno liječenje te zdravstvenu njegu, rehabilitaciju i palijativnu skrb; s obzirom da svaka osoba ima pravo na zdravstvenu zaštitu i na mogućnost ostvarenja najviše moguće razine zdravlja; te s obzirom da zdravstvena djelatnost predstavlja djelatnost od interesa za Republiku Hrvatsku koja se obavlja kao javna služba, temeljem članka 11. Zakona o pravu na pristup informacijama provodi se postupak savjetovanja sa zainteresiranom javnošću. 

Ciljevi koji se žele postići savjetovanjem s javnošću su upoznavanje građana i zainteresirane javnosti o sadržaju Nacrta Plana zdravstvene zaštite Osječko-baranjske županije za razdoblje od 2025. do 2029. godine, odnosno u kojem smjeru će se tijekom navedenog razdoblja provoditi mjere za osiguranje dostupnosti zdravstvene zaštite na području Osječko-baranjske županije.   

Postupak savjetovanja provest će se, sukladno Kodeksu savjetovanja sa zainteresiranom javnošću u postupcima donošenja zakona, drugih propisa i akata ("Narodne novine" broj 140/09.), stavljanjem Nacrta Plana na internetske stranice Osječko-baranjske županije s mogućnošću sudionika da elektronskom poštom ili u pisanom obliku dostave svoje komentare, primjedbe i prijedloge prema na stranicama raspoloživom obrascu.

Postupak savjetovanja provest će se u razdoblju od 11. veljače do 12. ožujka 2025. godine. 

Organizator i nositelj postupka savjetovanja je Upravni odjel za zdravstvo, socijalnu skrb i hrvatske branitelje Osječko-baranjske županije.

Pozivamo vas na sudjelovanje u postupku Savjetovanja, za koju potrebu su Vam na raspolaganju utvrđeni:
· Nacrt Plana zdravstvene zaštite Osječko-baranjske županije za razdoblje od 2025. do 2029. godine
· Obrazac sudjelovanja u savjetovanju.
